**МЕТОДИЧКИ АСПЕКТИ НА БУКВАРОТ ОД ЃОРЃИ ДЕЛЧЕВ**

Даниела Андоновска-Трајковска

Гордана Стојаноска

Педагошки факултет-Битола

Универзитет „Св. Климент Охридски“-Битола

**Апстракт**

Букварот од Ѓорѓи Делчев како извор на знаења и учебник во наставата по почетно описменување беше во употреба долг временски период, така што остави длабок печат врз многу македонски првачиња – сега веќе возрасни луѓе кои со радост се сеќаваат на својот прв учебник. Со овој труд се прави обид да се препознаат методичките аспекти на Букварот преку анализа на неговата содржина и утврдување на неговата структура. Предмет на анализа е XIV издание на Букварот, т.е. Буквар: за одделно изучување на печатните и ракописните букви од Ѓорѓи Делчев во издаваштво на Просветно дело од Скопје од 1999 година.

Клучни зборови:  *Буквар, почетна писменост, Делчев*

**ВОВЕД**

Букварот од Ѓорѓи Делчев за одделно изучување на печатните и ракописните букви е одобрен за употреба во наставата по почетно описменување со решение на Републичкиот педагошки совет на СРМ под бр. 03-619 од 3.05.1984 година и се употребува до времето на реструктурирање на осумгодишното во деветгодишно основно образование (2007/8). Оттогаш, Букварот има доживеано многу изданија кои не се идентични (илустрациите не се исти, но се разликува и по редоследот на изучувањето на буквите како и во делови од текстуалниот дел).

Предмет на анализа во овој труд е XIV издание на Букварот (Делчев, Ѓ. (1999). Буквар: за одделно изучување на печатните и ракописните букви, Скопје: Просветно дело). Уредник на учебникот е Николина Андовска, а рецезенти се: Мухамед Мурадбеговиќ (професор на Филозофскиот факултет во Сараево), Стамен Кузмановски (самостоен педагошки советник во Заводот за унапредување на предучилишното и основното образование и воспитание од Куманово) и Надежда Марковска (учителка во ОУ „Доситеј Обрадовиќ“-Скопје).

Букварот започнува со три тестови за проверка на предзнаењата на учениците. Со првиот тест се проверува дали ученикот може да ги изговара гласовите, но и дали ги знае буквите или колку букви знае, така што врз основа на тоа учениците се сврстуваат во седум групи: *ученикот ги познава сите букви; познава до: 25; до 20; до 15: до 10: до 5 букви. Не познава ниту една буква.* Вториот тест е наменет за учениците кои ги познаваат сите букви. Со вториот тест се проверува гласното читање на учениците, т.е. само првата компонента на читањето – артикулацијата, а се констатира дали ученикот чита правилно, считува или срица. Со третиот тест се проверува дали ученикот го разбира прочитаното, по што се констатира дека: разбира, делумно разбира, не разбира што чита.

Букварот е составен од две тематски целини и тоа:

1. Изучување на печатните букви и читањето
2. Изучување на ракописните букви и пишувањето

Во првата тематска целина има содржини од предбукварската фаза во којашто е предвидено запознавање на учениците со училишниот живот, говорење и подготовка на учениците за читање и пишување и содржини од првата половина на букварската фаза каде има содржини за изучување на печатните букви и читањето.

Во втората тематска целина се изучуваат ракописните букви и пишувањето, но има и текстови за вежбање на читањето и пишувањето како преод од букварската во побукварската фаза.

Во Букварот има и илустрации кои служат како мотивација за читање, но и за поттикнување на разбирањето на учениците при читањето како и за развој на флуентното читање. Автор на илустрациите на XIV издание е Томе Маневски.

1. **ПРВА ТЕМАТСКА ЦЕЛИНА: ИЗУЧУВАЊЕ НА ПЕЧАТНИТЕ БУКВИ И ЧИТАЊЕТО**
2. **1. Запознавање со училишниот живот, говорење и подготовка на учениците за читање и пишување во предбукварската фаза**

Во првата тематска целина, на 10 страници се сместени вежби за запознавање на ученикот со училишниот живот, вежби за говорење и вежби за подготовка на ученикот за читање и пишување. Вежбите за запознавање со училишниот живот се воедно и вежби за набљудување и развој на говорењето на кај учениците, бидејќи тие се поттикнуваат да набљудуваат и да зборуваат за своето опкружување. Преку овие вежби, учениците се воведуваат и во оформувањето на претстава за зборот како јазична единица, бидејќи доаѓаат до сознание дека секој предмет во училницата и секој предмет во нивното опкружување си има свое име, т.е. претставува збор. Подготовката за читање на учениците се прави преку запознавање на ученикот со поимите: расказ, реченица, збор, буква/глас и тоа со примена на аналитички пристап. Тоа значи дека ученикот, на почетокот, станува свесен за поимот текст, т.е. расказ преку вежби со кои се поттикнува усното раскажување (*Состави расказ според овие цртежи,* стр. 10; *Според сликите раскажи што се случило,* стр. 11; *Раскажи што му се случило на малиот рибар,* стр. 14) со помош на серија слики (4 слики). Потоа, ученикот на непосреден начин и по аналитички пат се запознава со поимот реченица, а потоа и со поимот збор (*За секоја слика состави по една реченица,* стр. 12; *Раскажи што му се случило на малиот рибар. Потоа состави реченици за рибарчето. Кажи од по колку збора е составена секоја реченица, стр. 14*; *Според цртежов состави реченици за есента. Потоа кажи од по колку збора е составена секоја реченица,* стр. 15). Вежби за гласовна микроанализа во оваа предбукварска фаза не се предвидени, а тоа значи дека со аналитичкиот пристап, учениците се запознаваат со поимот текст на практичен начин, а потоа и со поимот реченица, па со поимот збор. Се практикуваат и вежби за јазична макроанализа на реченица што подразбира идентификување на зборовите во рамките на реченицата и броење на зборовите во реченицата.

Вежбите со кои ученикот се подготвува за пишување започнуваат многу рано, т.е уште на вториот наставен час, а успешно се комбинираат со вежбите за развој на говорењето и запознавањето со јазичните единици (текст, реченица и збор). Преку вежбите за подготовка на ученикот за пишување учениците се запознаваат со елементарните црти од кои се составени печатните букви и тоа: права исправена линија, права легната линија, долен полукруг, горен полукруг, лев полукруг, десен полукруг, коса линија налево, коса линија надесно и круг. Со овие вежби се развива ситната мускулатура на раката на ученикот, точноста, прецизноста на движењата, координацијата на движењата, развојот на волјата (вежбите се дадени во поширок контекст, т.е не се изолирани активности),... Вежбите за пишување во Букварот се насочени активности во кои на ученикот му е покажано како треба да ги изведува движењата преку започнати и недовршени цртежи во кои се комбинираат елементарните црти од кои се составени печатните букви.

1. **2. Изучување на печатните букви и читањето во букварската фаза**

При изучувањето на печатните букви паралелно се поттикнува и читањето. Од 17 до 67 страница има содржини за изучување на печатните букви и тоа по следниов редослед: А, Н, Е, М, И, С, Т, О, В, Д, П, Л, У, Р, К, Г, Б, Ј, З, Ж, Ш, Ч, Ц, Ќ, Ѓ, Њ, Љ, Ф, Х, Џ, Ѕ. На почетокот се препорачува монографскиот пристап за изучување на буквите, а потоа печатните букви се изучуваат во пар, така што се идентификуваат следниве парови: Д и П, У и Р, Г и Б, Ј и З, Ж и Ш, Ч и Ц, Ќ и Ѓ, Њ и Љ, Ф и Х, Џ и Ѕ. За изучување на буквата А, дадени се слики од предмети чие име започнува на буквата А. Под секоја слика е напишано името на предметот што е претставен на сликата. Овде се забележува остаток од аналитичкиот метод – метод на нормални зборови. И тука се практикува, така наречено божемско читање, бидејќи учениците кои се описменувале со овој буквар и кои се запишувале во прво одделение без предзнаења од почетната писменост, читале со помош на дадените слики. Учениците се поттикнуваат да ги прочитаат зборовите и да уочат со кој глас започнуваат зборовите. Оттука доаѓаат и до поимот буква како писмен знак за гласот. Откако наставникот на таблата во линискиот систем покажува и гласно објаснува како се пишува големата печатна буква А, учениците пишуваат на таблата и во своите тетратки за почетно пишување по еден ред од буквата А. Истата методска постапка се применува и за малата печатна буква А. Потоа се препорачуваат вежби за пишување на буквите и за идентификување на гласот А и на буквата А во изговорени и напишани зборови. На истиот начин учениците се запознаваат и со втората буква Н, но и со третата – Е, со таа разлика што сега освен божемското читање има и вистинско читање на зборовите Ана и Ена (зборови што ги содржат изучените букви). По овие три изучени букви има предвидувачки текст (стр. 20) од неколку реченици во кои има комбинација од зборови и слики. Се практикуваат и вежби за пишување. На сличен начин е предвидено да се изучат и М и И, а и по нив има предвидувачки текст со којшто се развива флуентното читање кај учениците. По оваа група од 5 големи и мали печатни букви, следуваат вежби за пишување со изучените букви и по нив се изучуваат на сличен начин и С и Т. Следуваат вежби за составување на зборови од дадени букви и вежби за составување на реченици од дадени зборови.

Буквите што следуваат се изучуваат со помош на едноставен расказ со теми од секојдневието на учениците: семејниот живот, работата на луѓето на село, меѓучовечките односи, другарството, хуманата природа на човекот, одењето на лекар, родендените, годишните времиња, убавото однесување, детската игра, дружењето на учениците за време на малите и големите одмори и училишниот живот. Има и приказни за животни и неколку басни. Застапени се текстови од домашни, но и странски автори и тоа: И. Митревски, Ѓорѓи Стојчевски, Ф. Камалов, Глигор Поповски, Л. Н. Толстој, Славка Манева, Велко Неделковски, Пени Трпковски, А. Мита, Тихо Најдовски, Момчило Тешиќ, Миленко Ратковиќ, Стојан Тарапуза.

Вежбите за пишување со изучените букви се наоѓаат меѓу наставните единици за изучување на печатните букви од втората група и тоа најчесто по две, три или четири букви следуваат вежби за пишување.

При изучувањето на втората и третата група од печатните букви, се применува аналитичко-синтетичкиот гласовен метод, бидејќи се забележуваат следниве делови од наставниот час: вовед во расказот, наставникот го чита расказот, наставникот поставува кратки прашања за да провери дали ученикот го разбира текстот, идентификување и објаснување на непознатите зборови, извлекување на излезна реченица којашто се запишува на таблата или претходно е напишана на лист хартија со поголем формат, јазична макро анализа (се чита реченицата и се бројат зборовите од кои е таа составена за да се идентификува излезен збор), извлекување излезен збор (збор во којшто ја има новата буква), зборот се запишува на таблата и се прави микројазична анализа (анализа на гласовите од кои е составен зборот, вежби за изговор на гласот, а потоа и анализа на буквите од кои е составен напишаниот збор), демонстрација на начинот на којшто се пишува буквата, вежби за пишување на буквите (голема и мала буква), вежби за читање на расказот (учениците читаат), вежби за составување и пишување зборови и реченици.

Во оваа тематска целина, има вежби за: правилно составување на зборови од дадени букви, уочување на грешките во напишани зборови, составување на реченица, поделба на зборовите на слогови и пишување на броевите од еден до десет. Притоа, учениците се запознаваат и со некои правописни правила, како на пример, правилна употреба и пишување на согласките љ и њ, к и ќ, г и ѓ во дадени зборови, употреба на големата буква (на почеток од реченица и сопствени именки), употреба на интерпункцискиот знак точка), но исто така учат и дефиниција за реченица.

Вежбите за развој на говорењето (раскажување по серија слики, разговор, културна комуникација) се наоѓаат во првата тематска целина и се распоредени меѓу наставните единици за изучување на нови печатни букви. Исто така има и текстови преку кои се вежба читањето.

1. **ВТОРА ТЕМАТСКА ЦЕЛИНА: ИЗУЧУВАЊЕ НА РАКОПИСНИТЕ БУКВИ И ПИШУВАЊЕТО ВО БУКВАРСКАТА ФАЗА**
   1. **Изучување на ракописните букви и пишувањето**

Втората тематска целина започнува од стр. 69, а завршува на стр. 111. Големите и малите ракописни букви се изучуваат во парови (освен Ж којашто се изучува со монографски метод) и тоа по следниов редослед: А и М, Е и Л, С и И, Н и О, В и У, Т и К, Ј и Р, Д и Б, П и Ш, З и Г, Ж, Ц и Ч, Ѓ и Ќ, Љ и Њ, Ф и Х, Џ и Ѕ. Ракописните букви се изучуваат со посочување на нивната сличност со печатните букви. Во оваа фаза, повеќе акцент се става на пишувањето, така што најпрво на учениците им се покажува како се пишува новата ракописна буква, а потоа како се поврзува при пишувањето на зборови со веќе изучените букви. По изучувањето на првите 8 букви, понудена е писмена вежба за препишување со ракописни букви на зборови напишани со печатни букви.

Со следните 15 букви учениците се запознаваат со помош на краток расказ напишан со ракописни букви, така што се покажува како правилно треба да се поврзуваат ракописните букви при пишувањето. Меѓу изучувањето на оваа група од 15 букви има и говорни вежби (раскажување по серија слики: стр. 78-79, 87, 94) и текстови за вежбање на читањето со печатни букви (стр.: 80, 83, 85, 88) и јазични вежби. Од јазичните содржини треба да се споменат: вежбите за правилна употреба на големата буква (стр. 91), вежбите со синоними (стр. 91), вежбите за составување на реченица од дадени зборови (стр. 95), вежбите за правилниот ред на зборовите во реченицата (стр. 93), вежбите за пишување на броевите од единаесет до дваесет со ракописни букви (стр. 97), видовите реченици (расказни, прашални и извични), правилната употреба на интерпункциските знаци: точка, прашалник, извичник и запирка (дефиниција, примери и вежби, стр. 98-99).

Во последната група од 8 букви (Ѓ и Ќ, Љ и Њ, Ф и Х, Џ и Ѕ), буквите се изучуваат преку краток расказ напишан и со печатни и со ракописни букви, т.е. средишниот текст е напишан со ракописни букви.

На страница 105 има предлог за писмена вежба со којашто се развива читањето со разбирање, бидејќи на учениците им се дава текст во којшто недостасуваат зборови, а зборовите што недостасуваат се ставени на едно место, т.е. во рамка поставена од левата страна на текстот. Учениците треба да го прочитаат текстот во себе, да го разберат, да го препишат во своите тетратки за училишна работа и да ги напишат на соодветното место сите зборови што недостасуваат.

За изучување на ракописните букви понудени се текстови од домашни и странски автори: Стјепан Јакшевац, Евгенија Шуплинова, Петко Домазетовски, Велко Неделковски, М. Буљан, Спиридон Вангели, Едо Вајнахт, В. Станојчиќ, Рајко Јовчески, Киро Донев, Л. Сергеев и Цветко Загорски.

* 1. **Вежби за читање и пишување во побукварската фаза**.

Откако учениците ќе ги изучат сите ракописни букви во Букварот се понудени и 8 текстови за вежбање на читањето и пишувањето со печатни и ракописни букви (побукварската фаза продолжува со друг учебник од Ѓорѓи Делчев: Читанка за прво одделение). Автори на текстовите се: Божидар Тимотијевиќ, Кетрин Џексон, Рајко Јовчески, Бистрица Миркуловска.

**РЕЗИМЕ**

Букварот од Ѓорѓи Делчев е учебник наменет за описменување на учениците во прво одделение од осумгодишното основно образование. Во него се забележуваат две тематски целини: изучување на печатните букви и читањето и изучување на ракописните букви и пишувањето. Букварот е така подготвен за наставникот да може да го применува аналитичко-синтетичкиот гласовен метод за почетно описменување. Тоа значи дека на почетокот од учебната година се организираат вежби за запознавање на ученикот со училишниот живот заедно со подготовката за читање преку усвојување на поимите текст, реченица, збор, буква/глас и подготовка за пишување преку вежби за развој на ситната мускулатура на раката на ученикот и вежби за усвојување на елементарните црти од кои се составени печатните букви. При изучувањето на печатните букви се применува, воглавно, монографскиот пристап. За усвојување на првата група печатни букви, учениците читаат зборови и со елементарна јазична анализа стигнуваат до новиот глас, го изговараат и се запознаваат со писмениот знак на гласот – буквата. Изучувањето на другите печатни букви е преку краток расказ, при што со анализа на излезни реченици и излезни зборови, се стигнува до гласот/буквата.

При изучувањето на ракописните букви главен акцент се става на пишувањето. Откако ќе се усвојат неколку ракописни букви, пишувањето со другите ракописни букви се изведува преку краток расказ напишан со ракописни букви или преку расказ напишан и со ракописни и со печатни букви. На крајот има текстови за вежбање на читањето и пишувањето и со печатни и со ракописни букви.

Букварот од Ѓорѓи Делчев има значајна улога во описменувањето на македонските ученици, затоа што долг временски период се употребува на овие простори, но и поради тоа што е подготвен со почитување на основните дидактички принципи за изработување на учебно помагало за почетно описменување: достапност, актуелност и современост (за тоа време), естетика, рационалност и економичност, систематичност и постапност.

**Литература**

Делчев, Ѓ. (1999). *Буквар: за одделно изучување на печатните и ракописните букви.* Скопје: Просветно дело.